33. schôdza NR SR - 12.deň - A. dopoludnia
Dátum: 2025-04-11
Poslanec: Marcinková, Vladimíra (SaS)
Druh vystúpenia: Vystúpenie v rozprave

114. Čakám. Ďakujem veľmi pekne. Viete čo, mňa niekedy aj mrzí, že vlastne tieto novely prinášame my z opozície a vlastne podľa mňa ten istý email, tá istá rodina, ktorá sa obrátila na nás, a ktorá sa vlastne snaží nejak domôcť svojho práva, sa obrátila určite aj na ministerstvo práce, sociálnych vecí a rodiny, možno aj na vás, niektorí kolegovia z koalície, kde by malo, samozrejme, politicky asi aj vyššiu šancu, že to prejde. Ale toto sú naozaj ako keby vážne diery v našej legislatíve, ktorú my môžeme zlepšiť ako zákonodarcovia, a ja by som bola veľmi rada, keby sa tak stalo. Pretože napríklad v tomto prípade, na ktorý nás upozornila jedna rodina, ide o sirotu, ktorá nemohla poberať sirotský dôchodok, pretože sama tá osoba bola dlhodobo v nemocnici, a teda skončila povinnú školskú dochádzku vlastne oveľa neskôr. Nie preto, že by, že by, že by chcela, ale jednoducho bola tak dlho hospitalizovaná a mala tak vážny zdravotný stav, že tú povinnú školskú dochádzku skončila neskôr, než zákon predpokladá. A je to problém, pretože dnes na základe zákona nie je dieťa, ktoré ukončí povinnú školskú dochádzku a pokračuje v štúdiu na základnej škole, považované za nezaopatrené dieťa. A napríklad, ak chcete poberať sirotský dôchodok, tak vy musíte byť nezaopatreným dieťaťom. A toto dieťa, keďže nemalo ešte skončenú povinnú, teda, nemalo skončenú povinnú školskú dochádzku, teda pokračovalo na základnej škole, hoci malo už vyšší vek, stratilo právo na sirotský dôchodok. Ale ak by pokračovalo na štúdiu na strednej škole, tak tento štatút by malo a bolo by ďalej nezaopatreným dieťaťom. Čiže naozaj je tu taká nelogická diera v zákone, ktorá oberá, nehovorím, že je to veľké percento, ale určite sú tu deti, ktoré sú v ťažkej životnej situácií. Napríklad toto je veľmi ťažký prípad, kde vlastne stratila táto osoba nárok na všetky druhy pomoci kvôli tomu, že stratila ten, ten status nezaopatreného dieťaťa a nie svojím zavinením, ale dierou v zákone. Ja som presvedčená, že toto je niečo, čo by sme znova akože mali my tu v Národnej rade chcieť zmeniť. Je to maličká vec, môžeme to dávať podľa mňa akože úplne v kľude aj poslaneckým návrhom, pretože to rieši veľmi konkrétne situácie, ale, ale nie je to niečo, na čom by sme sa tu mali politicky hádať, ale nájsť cestu, ako to dostať do našej legislatívy, aby sme naozaj eliminovali takúto skupinu ľudí, ktorá tými dierami v zákone prichádza o pomoc v ťažkej životnej situácii po strate rodiča. Toľko z mojej strany, mám tu toho viac. Aj tých prípadov mám viac popísaných, ale nebudem vás tým zaťažovať. Ja chcem z tohto miesta len vyzvať, že ak by bol minister práce, sociálnych vecí a rodiny ochotný napríklad to zahrnúť do nejakých svojich noviel, ak sa ako koalícia rozhodnete, že za toto hlasovať nechcete, veľmi rada pomôžem, vysvetlím, posuniem tie prípady. Ale bude mi ľúto, keď sa nám nepodarí tieto diery v zákone o sociálnom poistení vyriešiť, pretože my vieme o nejakých ôsmich prípadoch, ale to sú naozaj deti, ktoré sú v ťažkej životnej situácii, a aj podľa mňa pre tých osem detí dáva zmysel proste ten, ten zákon zmeniť a vyriešiť to. Že ak niekto z koalície má záujem sa toho chytiť, veľmi rada pomôžem, a vieme to aj stiahnuť z hlasovania. Viete si to nejakým spôsobom zahrnúť vy, aby to prešlo. Tu nejde o politické body, ale aby sme to fakt vyriešili. Budem rada, ak, ak si to niekto z koalície vezme k srdcu. Ďakujem pekne.